Il-MPE jemmnu li l-UE għandu jkollha rwol akbar fis-saħħa pubblika ©AdobeStock_Robert-Kneschke Aċċess abbordabbli għal kulħadd għat-tilqimiet u t-trattamenti kollha tal-COVID-19 Jeħtieġ li b'mod urġenti jsiru testijiet tal-istress tas-sistemi tal-kura tas-saħħa fl-Istati Membri Għandu jinħoloq Mekkaniżmu ta' Rispons tal-UE tas-Saħħa biex jiġu evitati l-pandemiji fil-ġejjieni. Il-COVID-19 enfasizza l-ħtieġa li l-UE tingħata rwol aktar b'saħħtu fil-qasam tas-saħħa, jgħidu l-MPE f'riżoluzzjoni dwar l-istrateġija futura tal-UE dwar is-saħħa pubblika. F'riżoluzzjoni adottata nhar il-Ġimgħa l-Parlament Ewropew jistabbilixxi l-prinċipji tal-istrateġija futura tal-UE dwar is-saħħa pubblika wara l-COVID-19. Il-MPE jissottolinjaw il-ħtieġa li jittieħdu l-lezzjonijiet tajbin mill-kriżi tal-COVID-19 u li jkun hemm kooperazzjoni ħafna aktar b'saħħitha fil-qasam tas-saħħa biex tinħoloq Unjoni Ewropea tas-Saħħa. Dan għandu jinkludi standards minimi komuni għal kura tas-saħħa ta' kwalità, ibbażati fuq testijiet tal-istress urġenti ta-sistemi tal-kura tas-saħħa tal-Istati Membri biex jidentifikaw dgħufijiet u jivverifikaw li huma ppreparati għall-qawmien mill-ġdid possibbli tal-COVID-19. Ir-riżoluzzjoni tappella biex jinħoloq malajr Mekkaniżmu Ewropew ta' Rispons għas-Saħħa biex jirreaġixxi għat-tipi kollha ta' kriżijiet tas-saħħa permezz ta' koordinazzjoni u ġestjoni aħjar tar-riżerva strateġika tal-mediċini u tat-tagħmir mediku. L-istrateġija farmaċewtika tal-UE li jmiss għandu jkun fiha miżuri biex il-mediċini essenzjali jsiru aktar disponibbli minnufih fl-Ewropa. Jeħtieġ ukoll li jiġu stabbiliti ktajjen tal-provvista diversifikati biex ikun garantit aċċess abbordabbli f'kull ħin. Il-programm il-ġdid iddedikat EU4Health ta' EUR 9.4 biljun huwa apprezzat ħafna u l-MPE jemmnu li huma meħtieġa investimenti u impenji fit-tul. Huma jitolbu li jiġi stabbilit fond tal-UE ddedikat biex itejjeb l-infrastruttura tal-isptarijiet u s-servizzi tas-saħħa. Minbarra dan, iridu jissaħħu l-aġenziji Ewropej tas-saħħa, l-ECDC u l-EMA , kif ukoll ir-riċerka konġunta dwar is-saħħa. Bil-kriżi tal-COVID-19 tibqa' għaddejja, il-MPE jtennu wkoll l-appell tagħhom għal aċċess abbordabbli għall-persuni kollha madwar id-dinja għal tilqimiet kontra l-COVID-19 u t-trattamenti futuri hekk kif ikunu disponibbli. L-akkwist konġunt tal-UE għandu jintuża b'mod aktar sistematiku biex tiġi evitata l-kompetizzjoni bejn l-Istati Membri meta jkun hemm riskju għas-saħħa pubblika. Ir-responsabbiltà primarja għas-saħħa pubblika u, b'mod partikolari, is-sistemi tal-kura tas-saħħa hija tal-Istati Membri. Madankollu, l-UE għandha rwol importanti fit-titjib tas-saħħa pubblika, il-prevenzjoni u l-ġestjoni ta' mard, il-mitigazzjoni ta' sorsi ta' periklu għas-saħħa tal-bniedem, u l-armonizzazzjoni ta' strateġiji tas-saħħa bejn l-Istati Membri. Il-Parlament ippromwova b'mod konsistenti l-istabbiliment ta' politika koerenti tal-UE dwar is-saħħa pubblika u, f' riżoluzzjoni dwar ir-reviżjoni tal-baġit tal-UE wara l-2020 u l-pjan ta' rkupru ekonomiku , il-MPE insistew li għandu jinħoloq programm Ewropew indipendenti ġdid dwar is-saħħa. Minn dak iż-żmien 'l hawn, il-Kummissjoni ppreżentat proposta ta' 9.4 biljun għall-programm EUR EU4Health bejn l-2021–2027 bħala parti mill-pjan ta' rkupru tal-UE tal-Ġenerazzjoni li Jmiss . Biex tara d-dibattitu sħiħ, agħfas hawn (08.07.2020). Kuntatti: Informazzjoni ta' kuntatt: Numru tat-telefown: (+32) 2 28 42976 (BXL) Numru tat-telefown: (+33) 3 881 72033 (STR) Numru tal-mobile: (+32) 470 88 09 87 Għal aktar informazzjoni Kumitat għall-Ambjent, is-Saħħa Pubblika u s-Sikurezza ta' l-Ikel Stqarrija għall-istampa tal-PE: Il-MPE iridu li l-UE jkollha rwol aktar b'saħħtu fit-titjib tal-ħajja pubblika (08.07.2020) It-test adottat ikun disponibbli hawn (10.07.2020) Fajl tal-proċedura Stqarrija għall-istampa tal-PE:UE4Health:Il-MPE jilqgħu l-proposta għal programm tal-UE dwar is-saħħa (28.05.2020) Stqarrija għall-istampa tal-PE:"L-Istrateġija tal-UE dwar it-tilqimiet kontra l-COVID-19 għandha tiggarantixxi s-sikurezza u l-aċċessibbiltà għal kulħadd" (22.06.2020) Theddid għas-saħħa: tingħata spinta lit-tħejjija tal-UE u l-maniġġar ta' kriżijiet Is-sit web tal-Parlament dwar il-COVID-19 Is-sit web tal-Kummissjoni dwar ir-rispons tal-UE għat-tifqigħa tal-koronavajrus Materjal awdjoviżiv b'xejn relatat mal-COVID-19 Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF